যুক্তরাষ্ট্র ওপেনে নতুন তৈরি ছাদ নিয়ে বিতর্ক তুঙ্গে। সবচেয়ে বেশি করে কথা উঠেছে, ছাদের ওপরে বৃষ্টির আওয়াজ নিয়ে। কারও কারও মতে, সেই আওয়াজ নায়াগ্রা জলপ্রপাতের মতো গর্জনের পর্যায়ে চলে যাচ্ছে। 
অ্যান্ডি মারে যেমন বৃষ্টির মধ্যেই ছাদ ঢাকা কোর্টে স্পেনের মার্সেল গ্রেনোলের্স-কে ৬-৪, ৬-১, ৬-৪ হারিয়ে তৃতীয় রাউন্ডে উঠেছেন। কিন্তু ছাদের ওপর বৃষ্টি পড়ার শব্দ যে মনঃসংযোগে ব্যাঘাত ঘটাচ্ছে, তা বলতে ছাড়েননি মারে। ‘‘আমরা শুধু চোখ দিয়ে দেখে খেলি না। কানে শোনাটাও গুরুত্বপূর্ণ। বলের স্পিড ধরতে বা স্পিন বুঝতে শট কত জোরে মারা হচ্ছে, সেই শব্দ শোনাটাও জরুরি,’’ ব্যাখ্যা মারের। 
আর্থার অ্যাশ কোর্টে ছাদ ঢাকা অবস্থায় খেলার বর্ণনা করতে গিয়ে মারে বলেছেন, ‘‘প্রথমে ভাবছিলাম, গ্যালারির ওপরের দিকে দর্শকরা খুব জোরে কথা বলছে নাকি? পরে বুঝলাম, রিট্র্যাক্টেবল রুফের ওপর বৃষ্টি পড়ছে বলে অত জোরে শব্দ হচ্ছে।’’ তবে একইসঙ্গে তিনি মনে করছেন, খেলোয়াড়রা মানিয়ে নেবেন এই আওয়াজের সঙ্গে। 
দর্শকেরা খুব জোরে জোরে কথা বলছেন বলেও অভিযোগ উঠেছে। চেয়ার আম্পায়ারকে অনেকবারই সতর্ক করে দিতে হচ্ছে নীরবতা রক্ষা করার জন্য। সব মিলিয়ে এবারের যুক্তরাষ্ট্র ওপেনকে বলা হচ্ছে সশব্দ টেনিস বিপ্লব। যুক্তরাষ্ট্র টেনিসমহল দর্শকদের সরব উপস্থিতিকে সমর্থন করে বলছে, ‘‘টেনিস দেখে কেউ যদি উত্তেজনা অনুভব করে, তাহলে চিৎকার করে আনন্দ প্রকাশ করবে না কেন?’’ টেনিসে কি পরিবর্তনের সময়?




১৩টি এস মেরে কুইন সেরিনার কিংগ-বধ 
মার্টিনা নাভ্রাতিলোভার সর্বোচ্চ গ্র্যান্ড স্ল্যাম ম্যাচ জেতার নজির স্পর্শ করলেন সেরিনা উইলিয়ামস। নিজের দেশেরই ভানিয়া কিংগ-কে ৬-৩, ৬-৩ হারিয়ে তৃতীয় রাউন্ডে উঠলেন সেরিনা। একইসঙ্গে ধরে ফেললেন নাভ্রাতিলোভার ৩০৬টি গ্র্যান্ড স্ল্যাম ম্যাচ জেতার নজির। মার্কিন মুলুকে বেশি আলোচনা অবশ্য ২৩তম গ্র্যান্ড স্ল্যাম জিতে স্টেফি গ্রাফকে তিনি পেরিয়ে যেতে পারবেন কি না, তা নিয়ে। সেরিনাকে ভয়ঙ্করই দেখাচ্ছে। কিংগ-কে হারানোর পথে মারলেন ১৩টি ‘এস’। যা দেখে তাঁর খুশি হওয়ার কথা কারণ কাঁধের চোট নিয়ে চিন্তা কমছে। ‘‘ঠিকঠাকই আছে মনে হচ্ছে,’’ কাঁধের অবস্থা নিয়ে বলেছেন তিনি, ‘‘সবে দু’টি ম্যাচ হয়েছে। সাতটি ম্যাচের ধকল নিতে হবে।’’ ছাদ ঢাকা স্টেডিয়ামে খেলা নিয়ে বলেছেন, ‘‘দারুণ অভিজ্ঞতা।’’ তবে জিতলেও নিজের খেলায় খুশি নন ২২টি গ্র্যান্ড স্ল্যামজয়ী বিশ্বের এক নম্বর। ‘‘জিতে ভাল লাগছে। কিন্তু স্কোরলাইন অন্য রকম হওয়া উচিত ছিল,’’ বলছেন সেরিনা। তৃতীয় রাউন্ডে উঠেছেন সেরিনার দিদি ভিনাস ও সিমোনা হালেপ’ও। পুরুষদের বিভাগে জিতেছেন ওয়ারিঙ্কা, দেল পোত্রো।